L'organització del Rec.0 Experimental Stores, el festival de pop-up stores de moda a les fàbriques velles del barri del Rec d'Igualada, ha anunciat que anul·la la propera edició del certamen, prevista per aquest mes de maig. En un comunicat assenyalen que la prioritat "és la salut i el benestar de les persones" i que ara "cal concentrar-se en la superació d'aquesta pandèmia" i evitar "qualsevol risc". En el text també agraeix a la ciutat d'Igualada "que està demostrant una gran fortalesa i sentit de responsabilitat". "No hi ha millor escenari pel nostre festival que aquesta ciutat tan maca i lluitadora", apunten. L'organització no buscarà una nova data i la propera edició se celebrarà a la tardor.

Summary: El Rec.0 d'Igualada suspèn l'edició del maig per evitar "qualsevol risc"


Quatre equips catalans s'han classificat per participar en els tornejos internacionals de First Lego League en el decurs de la gran final estatal que s'ha celebrat aquest cap de setmana a Logronyo. Dels 55 grups que han participat en aquesta fase, 23 eren de Catalunya, i tots ells han presentat els seus robots i projectes inspirats en la temàtica del cicle humà de l'aigua. En aquesta 12a edició 15.000 joves d'arreu de l'Estat, 6.700 dels quals eren catalans, s'han submergit en el món de la gestió d'aquest preuat recurs natural imprescindible amb el repte d'explorar on i com trobar-lo, com transportar-o, com fer-ne ús i com gestionar-lo. En total, una quarantena de joves catalans participaran en els tornejos internacionals. La First Lego League vol despertar l'interès per la ciència i la tecnologia de tots els joves, sense excepció, perquè tots tinguin l'oportunitat de créixer en valors, competències i coneixement. Davant la difícil realitat que viuen alguns joves al nostre país, la Fundació Scientia ha posat en marxa un Pla Social per integrar alumnes de centres de màxima complexitat al programa First Lego League, amb l'objectiu d'iniciar-los en les STEM i promoure en ells el desenvolupament d'habilitats i competències com la companyonia i el treball en equip, la comunicació i la creativitat, l'esforç i la tenacitat. Durant tres anys, el Pla Social integra a 50 centres de màxima complexitat, becant a 1.000 alumnes, perquè formin part de la First Lego League.

Summary: Quatre equips catalans es classifiquen per participar en els tornejos internacionals de la First Lego League


El fugitiu es troba privat de llibertat per delictes contra el patrimoni ACN Sant Feliu de Llobregat.-Els Mossos d'Esquadra estan buscant un pres que s'ha escapat en el trasllat als jutjats de Sant Feliu de Llobregat, segons han confirmat fonts policials a l'ACN. En aquests moments, els Mossos han desplegat un operatiu amb diverses dotacions terrestres i un helicòpter a l'entorn dels jutjats, al centre de la ciutat. Segons han assenyalat les mateixes fonts a l'ACN, ha estat just a l'arribada davant els jutjats quan el pres s'ha pogut escapar. El fugitiu es trobava a la presó per delictes contra el patrimoni. El fugitiu és un home de 30 anys i de nacionalitat albanesa que anava a declarar per un delicte contra el patrimoni. L'home ha donat una empenta als agents que el custodiaven i s'ha pogut escapar emmanillat, han confirmat els Mossos d'Esquadra a l'ACN. Hi havia un altre pres que també ha intentat fugir, però en el seu cas no ho ha aconseguit.

Summary: Els Mossos busquen a Sant Feliu de Llobregat un pres que s'ha escapat en el trasllat als jutjats


El PSOE ha qualificat el moviment de Mariano Rajoy, que aquest divendres ha declinat l'oferiment del Rei de presentar-se al debat d'investidura del govern espanyol, d'"irresponsable" i "propi d'un antisistema". El número 2 dels socialistes, César Luena, ha reclamat al president en funcions de l'executiu estatal "que expliqui de veritat què ha anunciat, si renuncia o no". Rajoy ha manifestat després de la declinació que no aparta la seva candidatura, però que no la presenta ara perquè sap que no té prou vots. Dimecres vinent el Rei obrirà una nova ronda de contactes amb tots els partits per veure les candidatures que proposen.

Summary: El PSOE qualifica l'actitud de Rajoy d'"irresponsable" i "pròpia d'un antisistema"


El diputat de la CUP Carles Riera s'ha reunit amb diversos eurodiputats d'esquerres a Brussel·les per denunciar "la persecució judicial i política del moviment independentista" a l'Estat espanyol. Segons un comunicat de la formació, Riera ha mantingut trobades amb l'equip de l'eurodiputada del Sinn Féin Martina Anderson, la presidenta del grup parlamentari de l'Esquerra Unitària (GUE/NGL), Gabriel Zimmer i l'eurodiputada del Bloco d'Esquerda portuguès, Marisa Matias per "abordar el context polític que viu Catalunya". A més, amb aquestes reunions la CUP ha buscat "traçar estratègies conjuntes amb els pobles d'Europa" per "fer front a l'augment del feixisme" a la UE i ha demanat que s'enfoqui el conflicte català "no només com un problema de Catalunya, sinó com un greuge democràtic a tot Europa". "El cas català és un exemple més de la necessitat de bastir fronts comuns contra l'extrema dreta i per lluitar contra la regressió de drets socials, civils i polítics a Europa", ha dit Riera. En aquest sentit, per Riera "cal que els pobles d'Europa se solidaritzin i ho llegeixin com una lluita pròpia".

Summary: Riera es reuneix amb eurodiputats d'esquerres per denunciar "la persecució judicial i política" de l'independentisme


ERC ha aprovat el canvi de nom de la ponència política de la Conferència Nacional d'aquest cap de setmana. La direcció dels republicans ha acceptat modificar el títol original, 'Fem República', pel definitiu de 'Ara, la República catalana'. Un grup de dirigents territorials i alcaldes havia presentat una esmena -que ha arribat viva a la Conferència Nacional- que defensava canviar 'Fem República' per 'Som República' i destacar així la declaració d'independència del 27-O. Finalment, i segons fonts d'ERC presents a la trobada d'aquest cap de setmana a La Farga de l'Hospitalet, s'ha consensuat la fórmula de 'Ara, la República catalana'. L'alcalde de Sant Pere de Torelló, Jordi Fàbrega, és qui ha fet la proposta del nom definitiu, i la comissió redactora ha acceptat. D'aquesta manera, l'opció guanyadora no ha calgut ni que es votés, gràcies al consens que hi ha hagut. La Farga de L'Hospitalet de Llobregat és el camp base dels 1.200 inscrits d'ERC que debatran i fixaran la ponència política del partit aquest cap de setmana. La conferència nacional dels republicans, que planteja una "nova etapa", arriba amb una proposta política sobre la taula per part de la direcció, que les bases han esmenat: dels 1.450 canvis proposats i negociats, de moment encara se'n mantenien 8. En aquest sentit, i "a petició de la militància", la pròpia Vilalta ja assegurava dilluns en roda de premsa que ERC ha fet més explícit al document polític "el compromís de no renunciar a cap via democràtica, pacífica, per assolir la república catalana". "La ponència que sorgirà de la conferència nacional és la guia que ens ha de permetre preparar-nos més i millor per ser més", afegia. L'endemà, diumenge, els inscrits a la conferència d'ERC votaran el conjunt de la ponència política, al voltant de les 12 del migdia. Just després l'adjunt a la presidència del partit, Pere Aragonès, tancarà l'acte. Unilateralitat i multilateralitat A l'esborrany inicial que va fer públic el partit al maig, ERC apunta que el procés cap a la República serà "clarament multilateral" des d'un punt de vista social, econòmic, polític i institucional. "Tot plegat fa que els actes unilaterals per part del moviment independentista siguin només una petita part d’una dinàmica molt més complexa", afegeix el text.  En aquest context, els republicans destaquen també com a element clau, a l'esborrany, ampliar la majoria social sense "confondre-la mecànicament amb la majoria parlamentària" així com recuperar complicitats amb els favorables al dret a decidir; i aprofundir en la diversitat social.  El document original, que advoca per la "construcció de la república catalana", defensa que el procés no és només una qüestió "formal i legal". "Cal anar més enllà de formulacions com «full de ruta» i d’altres de similars que simplifiquen en excés la dinàmica social, reduint-la al seguiment mecànic d’unes passes prefigurades fins a assolir l’objectiu desitjat en una data prefixada del calendari".  L'esborrany, que es va presentar al maig, també avisava que per tal de dur a terme "canvis profunds" s'ha d'actuar però també "deixar una porta clarament oberta a la interlocució amb l'altra part o amb actors que hi siguin propers".

Summary: ERC canvia el nom de la ponència política per 'Ara, la República catalana'


El president del Gremi d'Editors, Patrici Tixis, creu que el Sant Jordi d'estiu donarà "oxigen" al món del llibre i als lectors, malgrat que sobretot a l'àrea metropolitana i a Barcelona ciutat no serà com "imaginaven". Per Tixis, el Dia del Llibre i la Rosa es viurà una "representació" del que ha passat els últims dos mesos a les llibreries, que han detectat un increment substancial de les vendes el mes de juny, amb augments d'entre un 10% i un 15%. En declaracions a l'ACN, considera que si les vendes al juliol són "superiors" a les de l'any passat es podrien donar per "molt satisfets". El president dels editors ha reivindicat la lectura com l'oci cultural "més actiu" i "més barat".   Segons Tixis, les vendes de juny va ser "irregulars", amb crescudes els primers quinze dies que assolien el 15% i que la darrera setmana es van moderar. Això va suposar una mitjana de vendes de l'entorn d'un 10%, rebla.  Al juliol avança que s'ha notat un "increment alt", tot i que assumeix que amb un altre tipus de celebració a Barcelona "potser hauria anat millor". "Si va millor que al juliol de l'any passat, que segur que sí, ens podem donar per molt satisfets", conclou. "Volíem reproduir l'esperit de Sant Jordi adaptat a les circumstàncies del moment. L'escenari no és el que ens imaginàvem, però serà un dia de festa i el millor dia possible", ha reblat.

Summary: El Gremi d'Editors creu que el Sant Jordi d'estiu dona "oxigen" al món del llibre i als lectors


Prop d'una vuitantena de persones s'han concentrat aquest dimecres al migdia a la plaça del Mercadal de Reus en una convocatòria de rebuig pel cas de l'incendi mortal, convocada per la PAH Reus-Baix Camp i l'Aliança Contra la Pobresa Energètica. Durant l'acte de protesta, s'han viscut certs moments de cridòria i nervis quan alguns dels representants han intentat entrar a l'Ajuntament, però agents de la policia local els ho han impedit. Després de mitja hora de tensió, els manifestants han esgarrapat una trobada amb la regidora de Benestar Social per dilluns. Un altre moment de crispació s'ha donat quan l'alcalde, Carles Pellicer, ha volgut saludar el col·lectiu i alguns, més crítics, l'han escridassat. Durant l'acte, seguit per nombrosos mitjans de comunicació, s'han dipositat unes espelmes al terra en record de l'àvia de 81 anys morta en l'incendi de dilluns a la matinada. Pels volts de la una del migdia, la protesta s'ha donat per acabada. A la tarda hi ha una altra concentració, convocada per diverses entitats socials.

Summary: Cridòria i tensió al Mercadal de Reus en una concentració de la PAH de rebuig a l'incendi mortal


L'exministra Cristina Narbona ha acceptat la proposta per presidir el PSOE. La responsable de Medi Ambient durant el govern de Zapatero deixarà el seu actual càrrec al Consell de Seguretat Nuclear (CSN) i es dedicarà "exclusivament al partit", una decisió que ja ha comunicat al CSN. Doctora en Ciències Econòmiques per la Universitat de Roma i professora universitària d'Economia Internacional, Narbona té una dilatada trajectòria professional i política, i és tot un referent del "món socialista, feminista i ecologista". A banda de complir les funcions de la presidència del PSOE que recullen els estatuts del partit, Narbona tindrà precisament un paper rellevant en el desenvolupament del compromís assumit per Pedro Sánchez "de propiciar la transició ecològica de l'economia".  "En aquesta nova etapa al capdavant del PSOE, seguirà treballant en la construcció del projecte social, de justícia i equitat que és la raó de ser del Partit Socialista", han avalat des de la formació dirigida per Pedro Sánchez.

Summary: L'exministra Cristina Narbona presidirà el PSOE


El conseller de Territori i Sostenibilitat, Josep Rull, ha remarcat que si no hi ha consens al territori sobre les propostes per resoldre l'alta sinistralitat de la N-240 entre Lleida i les Borges Blanques al govern espanyol ''li és molt fàcil deixar de fer coses''. En aquest sentit, ha assegurat que actualment ''s'està més a prop de l'acord que fa dos mesos'' i que aquest s'està treballant al territori per tal que quan estigui enllestit hi torni a haver una trobada amb el Ministeri de Foment per traslladar les opcions que passen per duplicar la via i per ''donar major permeabilitat'' a l'AP-2 en el tram Lleida-Montblanc. Segons Rull, la de l'alta sinistralitat a la N-240 va ser una de les qüestions que va traslladar al ministre Iñigo de la Serna en la recent trobada que van mantenir a Barcelona. El conseller Rull ha recordat que s'està parlant amb el territori sobre la sinistralitat de la N-240 i que en aquest sentit hi va anar tant ell com el secretari d'Infraestructures per reunir-se amb els alcaldes. Així ha destacat que s'està ''jugant amb diversos elements'', com el tram que es podria duplicar de la N-240 i el fet de donar ''major permeabilitat a l'autopista''. Sobre aquests dos ítems s'està mirant de tancar un acord per posar-lo damunt de la taula del Ministeri de Foment. És per això, que Rull ha insistit en què si hi ha un acord territorial ''el govern espanyol no té excuses'' per donar-hi sortida. En qualsevol cas, Rull ha dit que la mesura que es podria adoptar seria temporal ja que l'objectiu del Govern és que a curt termini la competència d'aquesta via sigui de la Generalitat ja que ''estem en un procés de transició nacional'' i això permetrà aplicar-hi les solucions que es creguin oportunes sense necessitat de dependre del govern espanyol. El conseller de Territori i Sostenibilitat ha fet aquestes declaracions a Organyà, on ha fet una visita a la C-14, al punt conegut com Els Tres Ponts.

Summary: Rull diu que si no hi ha consens al territori sobre la N-240 al govern espanyol ''li és molt fàcil deixar de fer coses''


El foc ha calcinat el menjador, una habitació i part de la cuina ACN Badalona.-Un incendi d'habitatge aquest dimecres a la matinada ha obligat a desallotjar un total de 76 veïns d'un edifici situat al carrer Alfons XII de Badalona, número 774,  segons han informat els Bombers de la Generalitat. Cap d'ells, però, ha resultat intoxicat per inhalació de fum ni ha patit cremades. Les flames han calcinat una habitació, el menjador i part de la cuina mentre que la resta del pis ha quedat afectat pel fum. Els fets s'han produït al voltant de les cinc de la matinada en un pis de la cinquena planta. Fins al lloc, s'hi han desplaçat cinc dotacions dels Bombers de la Generalitat.

Summary: Un incendi d'habitatge obliga a desallotjar una vuitantena de persones de matinada a Badalona


El nou president del grup parlamentari de Junts pel Sí (JxSí) serà el vicepresident primer de la Mesa, Lluís Maria Corominas, segons ha pogut saber l'ACN. Diputat des del 2003 i número 17 de la llista per Barcelona a les eleccions del 27 de setembre de 2015, Corominas està investigat pel Tribunal Superior de Justícia de Catalunya (TSJC) per la causa oberta contra els membres sobiranistes de la Mesa del Parlament per haver permès una votació sobre el referèndum, i substituirà així Jordi Turull, nou conseller de la Presidència i portaveu del Govern. El relleu a la presidència del grup parlamentari de JxSí és conseqüència, doncs, dels canvis de la setmana passada al Govern. La fins aleshores titular de Presidència, Neus Munté, va abandonar l'executiu, així com també ho van fer el ja exconseller de l'Interior, Jordi Jané, i l'exconsellera d'Ensenyament, Meritxell Ruiz, substituïts respectivament per Joaquim Forn i Clara Ponsatí.

Summary: Corominas serà el nou president del grup parlamentari de JxSí


La Comissió de Venècia, l’òrgan consultiu del Consell d’Europa en afers legals, ha advertit aquest divendres a Polònia que “mentre el Tribunal Constitucional no pugui fer la seva feina de forma eficient, no només l’estat de dret està en perill, sinó també la democràcia i els drets humans”. En un informe, els experts demanen a “la majoria i a l’oposició que facin tot el possible per trobar una solució” que s’ha de basar “en l’obligació de respectar i implementar totalment les sentències del Tribunal Constitucional”. El Consell d’Europa assegura que les reformes introduïdes pel nou govern polonès “posen en perill no només l’estat de dret sinó també el funcionament del sistema democràtic”.  El experts del Consell d’Europa neguen que les reformes impulsades pel ultraconservador Llei i Justícia “es puguin justificar com un remei contra l’absència de ‘pluralisme’ en la composició del tribunal”. A més, la Comissió de Venècia assegura que les reformes aprovades el desembre –i que el propi Constitucional polonès ha tombat recentment- “retardarien seriosament la feina del Tribunal i el ferien ineficient com a guàrdia de la Constitució”.  El Consell d’Europa lamenta que el govern ultraconservador de Varsòvia hagi amenaçat amb incomplir la sentència del TC sobre la seva pròpia reforma, i assegura que “no només la Constitució polonesa sinó també els estàndards europeus i internacionals requereixen que les decisions del TC es respectin”. El govern de Llei i Justícia rebutja la sentència perquè considera que no s’ha fet aplicant la reforma constitucional, un argument que els experts tomben perquè consideren que els jutges “havien de decidir sobre la llei sense aplicar les esmenes que estaven sent subjectes a control constitucional”.  Els canvis impulsats pel partit ultradretà augmentaven a dos terços la majoria necessària pel Constitucional per a fer sentències, just després de nomenar cinc dels 15 jutges de l’òrgan judicial. “Perjudicar l’eficiència del Tribunal afectarà tres principis bàsics del Consell d’Europa: la democràcia, per l’absència d’un òrgan d’equilibri de poders; els drets humans, perquè es retardaria l’accés dels individus al Tribunal Constitucional resultant en una negació de la justícia; i l’estat de dret, perquè el TC, que és una part central del poder judicial a Polònia, hauria esdevingut ineficient”. La Comissió de Venècia considera que “fer ineficient un tribunal constitucional és inadmissible”.  Després de les crítiques, els experts també indiquen que Polònia hauria de fer una “reforma del procediment i l’organització del Tribunal”. Tot i que admeten que ara “no és òbviament un bon moment” asseguren que en el futur s’hauran de plantejar mesures per reformar l’elecció dels jutges del TC, introduint “una majoria qualificada al parlament”. Una altra alternativa seria un “sistema en què un terç dels jutges del TC fossin nomenats pels tres poders estatals: el President de Polònia, el parlament i el judicial”.  La Comissió Europea va obrir el mes de gener un expedient a Polònia per avaluar si el país està posant en risc l’estat de Dret i els valors democràtics. És la primera vegada que la CE inicia un procés d’aquest tipus, que podria culminar amb la retirada del dret de vot de Polònia a les institucions. Brussel·les analitzarà les conclusions de la Comissió de Venècia pel seu propi informe.

Summary: El Consell d’Europa adverteix que l’estat de dret, la democràcia i els drets humans estan “en perill” a Polònia


El sindicat d'infermeria SATSE Catalunya ha arrencat aquest dimecres una recollida de signatures per tirar endavant una Iniciativa Legislativa Popular (ILP) que fixa un nombre màxim de pacients que pot atendre cada infermera. Segons el portaveu del sindicat a Girona, Àlex Ventura, "s'ha fet un estudi" en què "es constata la manca d'infermers" que hi ha actualment als centres sanitaris catalans i espanyols. Això obliga a reduir les ràtios d'infermers, que a dia d'avui està a 5,74 treballadors per cada 1.000 habitants. Aquestes dades contrasten amb la ràtio europea, on toquen 8,8 professionals per cada 1.000 persones. El text elaborat pel sindicat limitaria a sis pacients per cada infermera en els hospitals com a regla general. SATSE té fins al juliol per aconseguir 500.000 signatures perquè el Congrés pugui debatre la ILP. El sindicat d'infermeria Satse Catalunya ha arrencat aquest dimecres 7 de novembre una campanya de recollida de signatures per impulsar una Iniciativa Legislativa Popular (ILP). El text presentat pel sindicat proposa limitar el nombre màxim de pacient per cada infermera, ja que segons Satse "en aquests moments es constata que hi ha una manca" de professionals gràcies a un estudi que han encarregat, tal com ha afirmat un dels portaveus del sindicat a Girona, Àlex Ventura. Aquest document fixa una mitjana de 5,74 treballadors per cada 1.000 habitants, una situació que deixa lluny la ràtio europea amb 8,8 professionals per cada 1.000 persones. Les dades a nivell de tot l'estat espanyol són lleugerament més baixes que les catalanes, ja que es queden a les 5,5 infermeres per cada 1.000 habitants. Segons els treballadors, aquesta situació acaba repercutint negativament en la qualitat del servei del pacient, ja que un sol professional ha d'atendre a més persones. Per aquest motiu, en el projecte de llei que presenta el sindicat, estableix que com a màxim en els hospitals catalans s'assignin sis pacients per cada treballador, tot i que es podria arribar a vuit en casos puntuals. Aquesta xifra es queda ben lluny de l'obtinguda a l'estudi elaborat pel mateix SATSE en què constata que a Catalunya, cada treballador pot arribar a tenir 18 pacients en una sola planta d'hospital. El text també limita que cada treballador no superi els 1.500 habitants assignats en els centres de salut. Si aquesta llei s'aprova, l'estat espanyol seria el primer de tot Europa i dels primers en tot el món en limitar un nombre de pacients per cada treballador. Segons el sindicat, la xifra límit de pacients per cada infermera s'ha mesurat a partir de criteris estrictament professionals que garanteixen la qualitat assistencial del col·lectiu. Els treballadors consideren que aquesta proporció actualment es decideix segons cada comunitat autònoma i província vol i que, normalment, es prioritza l'estalvi econòmic per sobre de la qualitat. 500.000 signatures pel juliol Per tal que aquesta ILP pugui debatre's en el Congrés dels Diputats, el sindicat ha d'aconseguir recaptar fins a 500.000 signatures i tenen temps per fer-ho fins el mes de juliol. De moment, fins ara han anat recollint firmes dins dels centres de salut, però des d'aquest dimecres el sindicat ha engegat una campanya per demanar firmes a la gent del carrer. Es preveu que el sindicat vagi organitzant parades al carrer arreu de Catalunya amb l'objectiu de sensibilitzar a la població de la importància de tenir prou infermeres als centres de salut catalans i també demanaran a la gent que doni suport al projecte de llei amb una signatura.

Summary: Un sindicat d'infermeria recull signatures per impulsar una llei que redueixi el nombre de pacients per professional


El ministre de l'Interior del govern espanyol, Jorge Fernández Díaz, s'ha remès aquest dissabte a la proclamació de l'estat català encapçalat per Companys el 6 d'octubre del 1934 comparant-lo amb l'actual "desafiament" independentista. "Al costat del que està fent Artur Mas i, si em permeten l'expressió, era una broma, i estem a l'any 2015", ha assenyalat davant un grup d'empresaris emprenedors en un acte organitzat pel PPC a Barcelona. Per la seva banda, la presidenta del PP català, Alícia Sánchez-Camacho ha assenyalat que Mas està "desesperat", que el projecte de Junt pel Sí ha "fracassat" i que "Catalunya no es mereix un Govern en mans de la CUP". En la seva intervenció, la líder dels populars catalans ha valorat que "Mas ja no té legitimitat" perquè "no representa la majoria dels catalans". "Cada dia està més sol, com hem vist amb els seus propis consellers", ha indicat. Ha afegit que Artur Mas també ha "fracassat" amb "l'invent" de Junts pel Sí que "només els ha durat dos mesos" apuntant a què Convergència i ERC es presentaran per separat en les pròximes eleccions general del 20 de desembre.  "L'invent de Junts pel Sí ha fracassat perquè el 27 de setembre, les urnes van dir a Espanya que Catalunya no vol ser independent i que hi ha més gent que vol viure en convivència i seguir sent catalana, espanyola, i europea", apunta Sánchez-Camacho. S'ha referit, a més, a les passes que s'estan fent arran de la presentació aquesta setmana de la resolució de Junts pels Sí (JxSí) i la CUP que declara "l'inici del procés de creació de l'estat català independent". "Al Parlament, en no haver-nos constituït encara com a grup parlamentari, des del PPC estem paralitzant el debat de la proposta i que es faci un ple per votar-se", ha assenyalat.  "No podem permetre que Mas porti cap endavant la proposta de resolució que vol declarar Catalunya com una república independent catalana", ha insistit Alícia Sánchez-Camacho. "Utilitzarem tots els mecanismes legals, inclòs el recurs d'empara, per impedir que se celebri un ple amb una proposta de ruptura, il·legal, que vol trencar Espanya", ha dit. En aquest sentit, Jorge Fernández ha lamentat que des de les forces sobiranistes s'està cometent un acte de "gravíssima irresponsabilitat" i lamenta que, al capdavant de la Generalitat hi ha "masses persones amb responsabilitats" que enlloc d'exercir fan com els "cecs que no volen veure i els sords que no volen escoltar". "Portaran 7,5 de catalans al precipici" ha alertat. D'aquesta manera, ha dit que la proclamació de l'estat català feta per Lluís Companys el 6 d'octubre del 1934 és una "broma" en comparació amb els desafiaments de Mas el 9-N i el 27-S. Alícia Sánchez-Camacho ha apuntat que Mas ja s'ha dedicat en els darrers cinc anys "a portar Catalunya al precipici i a una utopia" quan "ni tant sols pot pagar a les farmàcies", indicat. Ha defensat, per contra, les polítiques del PP, que s'ha preocupat "dels temes que realment importen els espanyols, com la creació d'ocupació i la reactivació econòmica" mentre altres "estaven dividint la societat catalana".  Com a exemples, ha citat que els populars catalans van presentar al Parlament la "Llei d'Emprenedors" el qual recorda que no la va recolzar "ni la Convergència del 'business friendly', que ara és la de la 'CUP friendly, que ajuda els violents, que no vol detenir els anarquistes i que estan a favor d'una Syriza moderada i dels antisistema que estan a favor de sortir de l'euro i de la UE", ha denunciat. Missatge de tranquil·litat Tot i el panorama, Jorge Fernández ha volgut calmar els neguits i ha fet referència a les trobades de Rajoy aquesta setmana amb Sánchez, Rivera i Iglesias per tal de formar un front comú, malgrat que ja s'ha despenjat Podemos. El ministre ha dit que l'estat espanyol i, per tant, "l'estat de dret" té "elements suficients perquè es planti cara a un despropòsit tant descomunal com el que volen impulsar les forces independentistas, amb Mas, Junqueras i la CUP al capdavant. "Tranquils", ha afegit, "ni la unitat d'Espanya ni el respecte a la llei ni a la justícia es veuran perjudicats per uns pocs irresponsables", ha manifestat. Pel que fa a l'economia, Fernández ha comparat el context dels darrers anys com un pacient "a qui se li havia de practicar una cirurgia major, dolorosa" davant l'"herència" deixada per el govern de Zapatero. Com a propostes, ha anunciat la intenció de generar mig milió de llocs de treball, una tendència que es vol estendre fins l'any 2020, assolint així la xifra de 20 milions de persones amb un lloc de treball.

Summary: Fernández Díaz diu que la proclamació de l'estat català de Companys és una "broma" comparat amb el "desafiament" de Mas


La dirigent dels comuns insta el nou partit a "vertebrar un autèntic projecte de país" i a "no mirar-se el melic" ACN Barcelona.-L'alcaldessa de Barcelona, Ada Colau, ha esbossat quatre desitjos per a la construcció del nou espai del comuns, en l'acte que dóna aquest diumenge el tret de sortida a la fase fundacional. "Que ens creguem els objectius davant de les sigles", ha reclamat la dirigent de BComú des de Cotxeres de Sants, en un acte que ha deixat gent fora de les instal·lacions. "No deixem que els tempos electorals prevalguin per sobre de la política que volem construir i que aquest no sigui un espai que es miri el melic", ha arengat Colau. En una crida a fer-lo també el "més feminista", l'alcaldessa de Barcelona ha defensat que l'espai polític de les esquerres –ja articulat als municipis i al Congrés en candidatures electorals- ha de "fer un pas més". I "que vertebri un autèntic projecte de país per a Catalunya; és necessari, era una intuïció". Tot plegat, per construir des de les institucions catalanes "una transformació real per la justícia social, democràtica i pels drets. Per això som aquí".

Summary: Colau reclama els objectius "per davant" de les sigles i demana que el ritme electoral "no prevalgui" al nou espai


Adif ha suspès la circulació de trens a la línia R3 de Rodalies de Renfe entre Vic i Puigcerdà poc abans de dos quarts de nou de la nit, segons ha informat la companyia ferroviària. Cap a dos quarts de nou de la nit s'ha informat que hi havia hagut una esllavissada de pedres al tram de la línia que va de Ripoll fins a Ribes de Freser, i que per aquest motiu havia calgut interrompre la circulació en aquest punt. Posteriorment, però, s'ha informat que el tall s'ha fet extensiu al tram que va de la capital d'Osona a la de la Cerdanya.

Summary: Suspesa la circulació de trens a la línia R3 de Rodalies de Renfe entre Vic i Puigcerdà


Està dotat amb 60.000 euros cada sèrie ACN Madrid.-El penúltim cinquè premi de la rifa de Nadal ha estat per al 24982 i ha caigut íntegrament a Castelló, concretament a l'administració número 1, situada al carrer Ruiz Zorrilla, número 5. El cinquè premi està dotat amb 60.000 euros cada sèrie.

Summary: El 24982, el penúltim cinquè premi, cau íntegrament a Castelló


L'excomissari en cap dels Mossos a la ciutat de Barcelona Joan Portals ha assegurat aquest dilluns que el major del cos, Josep Lluís Trapero, els va insistir abans de l'1-O que agents i comandaments havien d 'actuar amb "neutralitat" i recordant que són "la policia de tots". A més, no es va donar cap ordre de seguiment als cossos estatals, no es va incentivar la inacció per facilitar el referèndum, i no es van donar instruccions diferents a les pautes d'actuació enviades a tots els agents. També ha assegurat que abans de l'1-O i després el sistema de coordinació dels agents d'ordre públic ha estat el mateix que aquell dia: sobre el terreny es demanen reforços al Cecor regional i aquest ho demana al Cecor central, que decideix.

Summary: Trapero va demanar "neutralitat" als comissaris de Mossos l'1-O: "Som la policia de tots"


L'exsecretari de l'Institut Nóos, Miguel Tejeiro, ha responsabilitzat directament a Iñaki Urdangarin de totes les despeses personals pagades a través de la societat patrimonial que compartia amb la infanta Cristina, Aizoon, i al seu cunyat, Diego Torres, dels diners a l'estranger que tenia Nóos. D'aquesta manera, Tejeiro, assessor fiscal de Nóos i Aizoon, s'ha volgut treure de sobre les acusacions que Torres i Urdangarin van fer contra ell en les seves declaracions com a acusats. Cal recordar que Manos Limpias demanava 11 anys de presó per a Tejeiro però que el primer dia del judici va retirar l'acusació, i ara ha declarat com a testimoni.

Summary: Miguel Tejeiro responsabilitza Urdangarin de totes les despeses d'Aizoon i a Torres dels diners de Nóos a l'estranger


La campanya salinera al delta de l'Ebre ha acabat amb 45.000 tones recollides, menys de la meitat de les 65.000 de mitjana dels últims quinze anys. Segons l'empres Infosa, que explota les salines de la Trinitat, ha atribuït la caiguda en més d'un 50% de la producció als efectes del temporal Gloria, a finals del passat mes de gener, quan l'entrada d'aigua del mar va fer dissoldre les aigües concentrades preparades per a la cristal·lització de la sal a l'estiu. També va impedir l'accés a la punta de la Banya dels treballadors per gestionar les aigües després del trencament de la barra del Trabucador. La qualitat, finalment, no s'ha vist afectada. També ha caigut en la mateixa producció la flor de sal, el producte gourmet que també surt de l'explotació. L'empresa assegura que, amb aquesta producció, disposen de sal suficient per poder abastar els clients i assumir els compromisos comercials adquirits. Tot i això, apunten que els resultats d'enguany els impossibiliten créixer i esperen una bona collita per a l'any vinent per poder refer els estocs.  "Una nova situació com la d'enguany faria inviable la continuïtat de l'empresa", ha assegurat el gerent d'Infosa, Joan Sucarrats, tot recordant que, a banda de l'activitat productiva i els 60 llocs de treball, la desaparició tindria conseqüències en les colònies de flamencs o altres aus de la zona. La producció de sal del delta de l'Ebre es destina principalment al sector industrial i l'agroindústria, el tractament d'aigües, la cloració salina, el sector farmacèutic, el desgel de carreteres així com l'alimentació. Europa i els Estats Units són la destinació principal d'aquest producte. Sucarrats ha reiterat la demanda d'accions "imminents" a les administracions per garantir l'accés terrestre a les salines per la barra del Trabucador davant l'arribada de la tardor i possibles temporals que la tornin a afectar.

Summary: La campanya salinera al delta de l'Ebre acaba amb 45.000 tones recollides, menys de la meitat de l'habitual


El Ministeri de Sanitat ha registrat 2.789 nous positius per covid-19 a Espanya en relació amb el total de casos confirmats aquest dimecres. Segons l’últim informe, des que va començar la pandèmia hi ha hagut 285.430 casos confirmats per proves diagnòstiques davant dels 282.641 d’ahir. D’aquests, 1.229 s’han diagnosticat el dia anterior. De nou, la comunitat que més casos acumula el dia previ és l’Aragó amb 352. La segueixen Madrid amb 225, el País Basc amb 145 i Catalunya amb 121. Pel que fa a les defuncions, Sanitat xifra en 28.443 el total de morts per coronavirus a tot l’Estat espanyol, dos més que aquest dimecres. Segons l’últim informe, hi ha hagut 10 defuncions en els últims set dies, quatre a Catalunya. En l’última setmana hi ha hagut 438 hospitalitzacions i 25 ingressos en UCI. Segons l’últim informe de Sanitat, hi ha hagut 25.419 casos diagnosticats en els últims 14 dies a tot Espanya i 13.391 en els darrers set. Per inici de símptomes, s’han diagnosticat 8.313 casos en els últims 14 dies i 2.158 en la darrera setmana. L’Aragó és de nou la comunitat amb més casos diagnosticats en el dia previ (352). La segueixen Madrid amb 225 i el País Basc amb 145 que superen Catalunya que en va diagnosticar 121. El País Valencià 105, Andalusia 76 i Navarra 61. A Balears i a Melilla no s’ha diagnosticat cap nou cas el dia previ. Des de l'inici de la pandèmia, a Catalunya s'han confirmat 78.257 casos per proves diagnòstiques. És l'autonomia amb més positius confirmats. 121 el dia previ, 10.899 en els últims 14 dies i 5.063 en els darrers set. Per inici de símptomes, se n’han diagnosticat 3.902 en els últims 14 dies i 886 en la darrera setmana. En el total de defuncions, n'hi ha dos més que aquest dimecres. De les deu que hi ha hagut en els últims set dies, quatre s'han produït a Catalunya, dues a Castella i Lleó i el País Valencià, respectivament, i una a Madrid i Extremadura, respectivament.   Des que va començar la pandèmia, hi ha hagut 126.767 hospitalitzacions, 438 en els últims set dies. D’aquestes, 161 s’han produït a l’Aragó, 75 a Madrid, 41 al País Valencià, 40 a Andalusia i 24 a Catalunya. En relació a les UCI, des que va començar l'epidèmia hi ha hagut 11.772 entrades, 25 en els últims set dies. D’aquestes, cinc han estat a Andalusia, quatre a Madrid, tres a l'Aragó, tres al País Valencià i dues a Catalunya, Extremadura i Balears, respectivament. Hi ha vuit comunitats sense cap entrada en Unitats de Cures Intensives en la darrera setmana

Summary: Sanitat registra 2.789 nous positius per covid-19 a Espanya i 28.443 morts, dos més que dimecres


La 5a edició de la Fira de la Biomassa Forestal de Catalunya ha obert les portes aquest dijous a Vic amb 87 expositors, una xifra lleugerament inferior a la de la darrera edició, ara fa dos anys, quan se'n van reunir  99. El certamen però, arrenca amb força i amb l'objectiu de convertir-se en un referent al sud d'Europa. L'alcaldessa de Vic, Anna Erra, ha assegurat que la fira, única al país, és una aposta de la ciutat per les energies renovables i ha afegit que el certamen no deixa d'innovar. Entre les principals novetats d'aquesta edició, hi ha la creació d'un premi i l'ampliació de l'oferta expositiva per representar tot el sector. De la seva banda, alguns expositors han reclamat a l'organització que avanci les dates del certamen i el situï a l'inici de l'hivern perquè creuen que això els suposaria una millora de les vendes.

Summary: La Fira de la Biomassa Forestal de Catalunya obre portes amb l'objectiu de convertir-se en un referent al sud d'Europa


El secretari d'Organització de Podem, Pablo Echenique, ha valorat aquest dilluns els resultats electorals del seu partit a Euskadi i Galícia amb "satisfacció moderada" després que En Marea hagi aconseguit la segona posició i Elkarrekin Podemos la tercera. En roda de premsa, Echenique ha assenyalat que han sabut llegir la realitat territorial de l'Estat i ha destacat que són "aquella força que s'assembla més a aquesta complexitat i diversitat no només en l'àmbit social sinó també en el territorial". Echenique ha assegurat que l'espai polític de canvi serà "cada vegada més gran". El secretari d'Organització de Podem espera ara que el procés de primàries del PSOE anunciat per Pedro Sánchez "desemboqui" en la possible formació d'un govern amb el partit morat. "Fins que no hi hagi un canvi polític real tant a nivell autonòmic com estatal no estarem contents. No hem vingut aquí a estar còmodes als nostres escons i a intentar fer petits maquillatges a unes polítiques que considerem profundament injustes (les del PP)", ha assenyalat el secretari d'Organització de Podem. Per això, ha volgut reivindicar més suport electoral a nivell autonòmic estatal al seu partit perquè algun dia puguin dir que han fet fora el Partit Popular. Echenique s'ha mostrat confiat que amb el pas del temps l'espai polític de Podem i les seves confluències serà "cada vegada més gran". No obstant, ha remarcat que ara mateix es postula per un govern de coalició i no veu cap avantatge en un "govern monocolor" basat amb 85 diputats. En aquest sentit, Echenique ha volgut deixar clar que segueixen sense descartar un govern alternatiu amb els socialistes "com a sortida a la crisi econòmica i la corrupció". "No volem que s'imposin les tesis dels que defensen quatre anys més de corrupció i d'ineficàcia en el govern d'Espanya", ha afirmat Echenique, que espera que el procés de primàries del PSOE per l'octubre que aquest dilluns ha anunciat Pedro Sánchez "desemboqui" en la possible formació d'un govern amb el partit morat. D'altra banda, en relació al trencament de l'acord d'investidura amb el PSOE a Castella-la Manxa el secretari d'Organització de Podem ha assegurat que té una "lectura autonòmica", tot i que ha avisat als socialistes que els acords vigents en altres comunitats estan en avaluació "permanent".

Summary: Echenique espera que el procés de primàries del PSOE desemboqui en la possible formació d'un govern amb el partit morat


El líder d'En Comú Podem, Jaume Asens, s'ha referit a la candidatura de Más Madrid a les eleccions espanyoles del 10-N i ha lamentat que "tot el que sigui fragmentació i divisió no suma". En una roda de premsa, Asens ha confiat que la formació no es presentarà a Catalunya perquè, segons creu, ja hi ha "un espai de suma i confluència" com En Comú Podem. De fet, el líder d'ECP al Congrés ha apostat perquè a mitjà-llarg termini s'acabi fent la mateixa fórmula a nivell estatal, que integraria, per tant, el partit d'Íñigo Errejón. També en relació a les eleccions, els comuns han presentat una proposta de codi ètic que han enviat a tots els candidats als comicis a Catalunya on demanen que es limiti la despesa electoral al mínim establert, 250.000 euros, perquè "la ciutadania no s'hagi de responsabilitzar de la situació". Asens, que va encapçalar la llista als comicis del 28-A, ha assegurat que no es plantegen "cap canvi d'aliances" amb Podem, amb qui apunta que tenen una relació "estable i sòlida". D'altra banda, ha explicat que de moment no hi ha hagut cap contacte entre la candidatura, que va decidir en assemblea el diumenge presentar-se, i dirigents dels comuns, encara que ha reconegut que no tenen "cap problema" amb parlar-hi, com diu que fan amb tothom. Proposta de codi ètic Els comuns també han presentat aquest dimarts una proposta de codi ètic per a les eleccions espanyoles, coincidint amb l'últim dia abans de la convocatòria automàtica de comicis. Segons ha explicat Jaume Asens, han enviat la proposta a tots els líders de les candidatures que saben del cert que es presenten. Aquets coti ètic es basa en quatre compromisos que creuen que cal assumir per "fer-se càrrec de l'emprenyament de la ciutadania", el primer dels quals és la limitació de les despeses electorals en 250.000 euros per formació, que és el mínim establert per a unes eleccions generals. També demanen que no es demani crèdits a entitats bancàries per evitar un "sobreendeutament" que creuen que acaba repercutint en una acció "limitada" de la política davant els lobbies econòmics, així com la negativa a demanar crèdits a institucions públiques com l'Institut del Crèdit Oficial, ja que pensen que han d'anar destinats a l'impuls de l'economia i a l'ajuda de petites i mitjanes empreses i no a "una desviació de fons públics". D'altra banda, també proposen que totes les candidatures facin un 'mailing' conjunt de cara a la campanya, que apunten que reduiria tant el cost econòmic com el mediambiental. "La ciutadania ja ha assumit el seu compromís amb els urnes diverses vegades, aquests són els mínims per ser a l'altura de la situació", ha argumentat Asens després de presentar els quatre compromisos. Amnistia o reforma del codi penal Asens també s'ha referit al recent debat públic sobre la necessitat d'una llei d'amnistia per als presos davant una possible condemna per part del Tribunal Suprem i ha explicat que és un debat que no tenen resolt al sí de la formació. Tot i això, sí que s'ha mostrat poc confiat que aquesta pugui ser una via, ja que ha reconegut que "no s'imagina" el PSOE votant la llei. En aquest sentit, ha insistit que la seva aposta de moment segueix sent una reforma del codi penal en la tipificació dels delictes de rebel·lió i desobediència, que modificaria les penes, així com la necessitat d'una taula de diàleg.

Summary: Asens, sobre la candidatura de Más Madrid el 10-N: "Tot el que sigui fragmentació i divisió no suma"


El Call Jueu del Centre Històric de Lleida ja es pot visitar, després de diversos retards en el projecte a causa de les diverses restes patrimonials que van anar apareixent durant els treballs arqueològics. L'excavació ha permès posar al descobert l'antiga cuirassa jueva de la ciutat i descobrir peces, com ara armes o roba plegada als armaris del que era una casa. "Els arqueòlegs estan emocionats", assegura l'alcalde de Lleida, Fèlix Larrosa, que reconeix que ell també està "emocionat", perquè "es tracta d'un exercici de memòria història col·lectiva". Amb aquesta recuperació, assegura Larrosa, "posem en valor la cultura jueva, des del punt de vista de l'economia, la salut i les arts, una comunitat que va participar en fer aquest país més gran". La Cuirassa ocupa una superfície de 6.000 metres quadrats i en els treballs de recuperació s'hi han invertit 1,1 milions d'euros.  Aquest projecte pretén reforçar i revalorar el conjunt històric de la ciutat. "Era una zona zero, un espai abandonat que estava oblidat", ha reconegut Larrosa, i, amb aquesta iniciativa es conforma un nou paisatge a la ciutat a partir de la creació d'un espai de mediació i d'enllaç entre la memòria dels diferents substrats històrics i la realitat d'una àrea estratègica per a la requalificació del Centre Històric. "És un espai de comunicació i de trobada del barri", ha dit Larrosa. L'actuació per fer visitable l'entorn ha inclòs la instal·lació de passarel·les, des de les quals es poden veure els vestigis que s'han trobat, com trams de mur, de cases i de carrers o les restes d'una casa jueva benestant, incendiada pels cristians el 1391, amb peces úniques a la península. En el recorregut, s'hi ha instal·lat plafons informatius que ajuden a interpretar i interactuar amb el que es veu.  Aquest espai històric i patrimonial, a més, incorpora un espai verd, amb l'enjardinament i adequació de l'entorn que dóna continuïtat als jardins de la Seu Vella i contribueix a la connectivitat del barri. Forma part també de la zona enjardinada de la Cuirassa l'espai on hi havia un edifici, situat en l'àmbit del Call Jueu, i que finalment es va enderrocar per adequar-lo a l'espai. L'adquisició d'aquest solar estratègic per part de la Paeria ha estat important també des de la vessant de l'accessibilitat i la interconnexió, ja que el Call Jueu actua com a distribuïdor urbà dins el Centre Històric. S'hi pot accedir des de sis entrades: els carrers Sant Cristòfol, Dolors, Companyia, Maranyosa i Major a través de la Costa del Jan (ascensor i escales) i des de la zona de l'antic Seminari.

Summary: El Call Jueu de Lleida ja és visitable i comunica el Centre Històric de la ciutat


Els arrestats seguien sempre la víctima a qui abordaven de forma violenta ACN Barcelona.-La Guàrdia Urbana de Barcelona ha detingut en menys de 48 hores nou persones per robar 3 rellotges de luxe valorats en 145.500 euros en total. Les primeres detencions es van produir divendres passat a les deu de la nit al carrer Rec número 24 quan els lladres van sostreure un rellotge valorat en 25.000 euros després de fer un seguiment a la víctima. La quarta detenció es va produir hores després al moll Bosch i Alsina, on un home va robar un rellotge valorat en 500 euros i una polsera valorada en 60, mentre que a la nit de dissabte a diumenge van arrestar cinc persones pel robatori d'un altre rellotge, de 120.000 euros, al carrer Diputació amb Pau Claris després d'haver seguit la víctima des del Passeig de Gràcia. Segons la Guàrdia Urbana, en tots els casos les detencions s'han produït gràcies al servei preventiu del Grup de Delinqüència Urbana (GDU) de Ciutat Vella, que va detectar el 'modus operandi' dels lladres dedicats als robatoris amb violència i intimidació de persones que porten accessòries de luxe. Els arrestats detectaven primer la víctima i comprovaven el valor del rellotge, feien una trucada telefònica per demanar col·laboració, controlaven els voltants i abordaven la víctima, a qui sostreien el rellotge de manera violenta abans de fugit. A més, en tots els casos, mostraven una forta resistència als agents que els intentaven detenir.

Summary: La Guàrdia Urbana deté nou persones per robar tres rellotges de luxe valorats en 145.500 euros en menys de 48 hores


El Departament de Treball, Afers Socials i Famílies ha anunciat que invertirà 750.000 euros per reduir les llistes de valoració de discapacitat i de dependència. En concret, es posarà en marxa un pla de xoc que comportarà una inversió addicional de més de 750.000 euros aquest any. Des del Departament es recorda que la normativa estableix que el termini de valoracions no ha de superar els tres mesos, però que en canvi actualment la mitjana està al voltant dels cinc mesos en el cas de dependència i de sis en el de discapacitat. Entre d'altres mesures, el pla de xoc preveu incrementar els equips dels professionals dedicats a fer les valoracions a les zones on els terminis d'espera són més grans. Algunes de les comarques on es destinarà més personal són el Vallès Occidental, el Vallès Oriental i el Maresme. També es preveu millorar l'atenció en l'àmbit de la dependència i reduir les valoracions continuades en els casos d'infants amb caràcter provisional, per poder-les transformar en permanents en els casos de malalties greus.   En l'àmbit de la discapacitat el pla de xoc preveu augmentar durant el 2019 el nombre de professionals dels equips de valoració territorials, per poder, així, fer més valoracions. A més, es volen articular les correspondències entre valoracions de dependència i de discapacitat perquè els majors de 65 anys no hagin de fer el tràmit de les valoracions de discapacitat quan tenen el grau de dependència reconegut. Igualment, s'intentarà reduir el nombre de valoracions provisionals reiterades, tant en nens com en adults en els casos crònics, i es faran valoracions d'ofici en determinades patologies concretes a partir d'informes mèdics de salut oficials.   En paral·lel, el Departament reclamarà al Ministeri de Sanitat i Serveis Socials que estableixi un barem únic de valoració de la dependència i la discapacitat. Segons el Govern, això permetria crear sinèrgies entre equips i processos d'ambdós àmbits per augmentar la capacitat de valoració.   Actualment el Departament destina més de 13 milions d'euros a la valoració de la discapacitat i la dependència mitjançant convenis interadministratius amb consorcis territorials de salut i de serveis socials.   D'altra banda, des de l'executiu català s'indica que l'entrada al sistema de 60.000 usuaris de grau I a partir del juliol del 2015, que fins aleshores no tenien accés al sistema de la dependència arreu de l'Estat, ha augmentat la pressió als equips de valoració, als quals se'ls ha duplicat el nombre de sol·licituds de noves valoracions de grau. També han augmentat les revisions de grau.

Summary: El Govern invertirà 750.000 euros per reduir les llistes de valoració de discapacitat i dependència


El Museu Hidroelèctric de Capdella ha iniciat un procés de participació per presentar als veïns de la Torre de Capdella (Pallars Jussà) l'equipament de l'antic hospital de cartró de Catalunya, construït ara fa 107 anys a base de cartró i fusta. L'objectiu és que tothom en conegui l'arquitectura i les seves singularitats i que més endavant els veïns puguin decidir quin ús volen que tingui. L'edifici, de caràcter efímer va servir d'hospital de campanya per atendre els ferits de la primera central hidroelèctrica de Catalunya, ubicada a la Vall Fosca. El fet d'haver suportat més d'un segle a la intempèrie l'ha convertit en una icona de l'arquitectura industrial prefabricada i segons investigacions recents podria tractar-se d'un cas únic al món. L'hospital de cartró es va construir íntegrament a la fàbrica de l'empresa alemanya Christoph&Unmack i es va traslladar en paquets fins a la colònia industrial de la Central de Capdella, on l'empresa Energia Elèctrica de Catalunya construïa la central elèctrica. "La idea és restaurar-lo amb cartró, per això s'ha demanat assessorament i col·laboració al Museu Molí Paper de Capellades, però l'ús que se n'ha de fer a posteriori l'han de decidir els veïns, ja que és un patrimoni de la Vall", ha explicat la directora del Museu Hidroelèctric de Capdella, Eva Perisé. El dissabte 25 de juliol va tenir lloc la primera sessió informativa del procés participatiu als veïns a la Pobleta de Bellveí, i la segona tindrà lloc el 15 d'agost al Museu Hidroelèctric de Capdella. L'objectiu de les dues sessions és posar en valor les particularitats constructives de l'hospital així com documentar tot el procés participatiu. Les sessions, presentades per la direcció del Museu, van a càrrec de l'arquitecta i investigadora Sígrid Remacha i l'alumne del màster de Gestió d'Àrees de Muntanya de la UdL Xavier Gras, que són els encarregats d'organitzar el procés participatiu. En l'acte de presentació, es van explicar les fases del procés de participació ciutadana. Primer, s'han previst sessions informatives i, posteriorment, es realitzaran enquestes virtuals i presencials als veïns, als quals es preguntarà sobre possibles usos de l'equipament. Un cop fet el buidatge de les enquestes, es donaran a conèixer els resultats, durant la primavera del 2021. La directora del Museu Hidroelèctric de Capdella ha explicat que aquest equipament estava pensat per "cobrir una necessitat temporal", ja que s'hi atenien els accidents dels 4.000 treballadors que construïen la central hidroelèctrica a Capdella, però ha aconseguit mantenir-se dret més d'un segle després, fet que el converteix en "l'únic edifici d'aquestes característiques que queda dempeus a Europa, i segons les darreres investigacions, molt probablement a tot al món". La companyia va optar per un centre prefabricat, de disseny alemany que es muntava molt fàcilment, obra de Christoph & Unmack, una de les empreses més importants de l'arquitectura prefabricada d'Europa a principis del segle XX. La investigadora Sígrid Remacha explica que la recerca actualment s'està efectuant conjuntament amb altres Universitats canadenques i argentines, que estudien si queda algun edifici de característiques similars al continent americà. La primera recerca es va fer a Europa, i hi van participar universitats i entitats culturals alemanyes i franceses, que van constatar que almenys és l'únic edifici d'aquestes característiques que es conserva a tot Europa. El conveni de col·laboració entre l'Ajuntament de la Torre de Capdella i la Universitat de Lleida per tal d'acollir un alumne en pràctiques, ha permès destinar una persona amb coneixements sobre la matèria i amb metodologia acadèmica, per fer el disseny del procés.

Summary: La Torre de Capdella engega un procés de participació ciutadana per decidir el futur de l'antic Hospital de Cartró


El president de la Generalitat en funcions, Artur Mas, ha apuntat que els tribunals espanyols “tindran molt poca cosa a dir” si la seva inhabilitació arribés quan Catalunya ja fos un estat independent. “Si en el punt que arriba aquesta inhabilitació a Catalunya ja hem acabat aquest procés, jurídicament estarem en un punt diferent del que estem, perquè els tribunals espanyols en un futur estat català ja hi tenen molt poca cosa a dir. Si passa abans, estarem davant d’un conflicte molt gran”, ha dit a Rac 1, on ha augurat que aquesta causa arribarà al Suprem i s’allargarà. Mas ha defensat el diàleg amb Madrid i s’ha obert a modular el full de ruta sempre que “porti a les mateixes finalitats”. Mas ha explicat alguns detalls de com va anar la seva declaració davant el TSJC. El president ha argumentat que Joana Ortega, Irene Rigau i ell mateix van decidir no contestar les preguntes de la Fiscalia precisament perquè els fiscals catalans no volien interposar la querella, i van ser obligats per la Fiscalia General de l’Estat.  Sobre el desenllaç del procés, ha insistit que tot i que ell no hi veu tema, és possible que la causa no acabi només al TSJC, sinó que arribi també al Tribunal Suprem. “Penso que faran tot el possible perquè això acabi del tot, i més d’un i de dos tindran la temptació de portar-ho al Suprem”, ha dit recordant el precedent de Juan Mari Atutxa.  Després d’insistir que ell no va cometre cap il·legalitat el 9-N, ha apuntat que en cas d’inhabilitació, caldrà veure en quin moment arriba, i ha recordat que aquests processos judicials “tenen els seus tempos”. En aquest sentit, ha constatat que si la sentència condemnatòria arribés quan Catalunya ja és independent, “els tribunals espanyola ja tindran molt poca cosa a dir” en un futur estat català.  Si el cas fos el contrari, ha reconegut que hi hauria un “conflicte molt gran”, perquè “els tribunals espanyols seguirien tenint un poder molt gran” a Catalunya,  s’hauria de veure quina és la reacció política i social en aquesta situació. Que no hi hagi majoria absoluta de ningú el 20-D Mas ha subratllat que el problema amb l’Estat no és que hi hagi un canvi de majories al Congrés, sinó que “hi ha d’haver un canvi de mentalitat”. “O l’Estat es reconeix plurinacional o això no té solució des del punt de vista de la convivència interior”, ha opinat. En aquest sentit, ha considerat que el millor resultat el 20 de desembre és “qualsevol que no doni majoria absoluta a cap partit a nivell espanyol i qualsevol que faci que l’arquitectura de vots a Madrid sigui la més plural possible”. Al seu parer, això és “l’única cosa que dóna una mica de finestra o de porta oberta com a mínim per rebaixar el clima” i poder parlar amb normalitat. Mas ha dit que Catalunya vol negociar, i s’ha mostrat disposat a parlar del full de ruta sempre que això porti “a les mateixes finalitats”. En aquest sentit, ha remarcat que “el referèndum ja està fet”, però ha recordat que n’hi ha un altre en el full de ruta de Junts pel Sí, el d’aprovació d’una Constitució que tancaria el procés. “Si a Madrid hi ha voluntat de diàleg i consideren que això que tenim establert aquí es pot parlar, es pot modular i es pot fer alguna cosa que s’assembli a això i que ens porti a les mateixes finalitats, nosaltres estem oberts a parlar-ne, perquè no volem la bronca”, ha assegurat. Després que l’expresident del govern espanyol José María Aznar hagi defensat aquest divendres el pacte del Majestic en un article al diari ‘El Mundo’, Mas ha reconegut que aquell acord en aquell moment “va servir”, i ha recordat que va suposar la retirada dels governadors civils i l’eliminació del servei militar obligatori. Ara bé, ha remarcat que Aznar després va canviar quan va obtenir la majoria absoluta.

Summary: Mas diu que els tribunals espanyols “tindran molt poca cosa a dir” si l’inhabiliten quan Catalunya ja sigui un estat


“A quanta gent convenceran interposant aquestes querelles o posant-me a la presó?”, es pregunta en relació a la denúncia de Maza ACN Barcelona.-El president d’Esquerra Republicana i vicepresident de la Generalitat cessat pel govern espanyol, Oriol Junqueras, ha confirmat, en una entrevista a TV3, que el president Carles Puigdemont explicarà aquest dimarts els propers passos a seguir i la seva estratègia després que s’hagin convocat eleccions des de l’executiu estatal i s’hagi aplicat l’article 155 de la Constitució. “El president s’explicarà demà”, ha dit sense voler concretar si està buscant asil polític ni quina classe de full de ruta té pensat. Fonts del Govern cessat per Mariano Rajoy han concretat, però, a l’ACN, que Puigdemont compareixerà des de la capital belga al migdia per donar explicacions. A més, Junqueras ha confirmat també que tant Puigdemont com alguns consellers estan a Brussel·les en aquests moments. “El que fa el Govern és treballar en tots els àmbits; Brussel·les es un àmbit on pot fer molta feina; i hi ha una part del Govern que està fent aquesta feina. Em sembla normal, legítim, positiu i adequat que nosaltres també estiguem fent feina aquí”, ha sentenciat, sense concretar el motiu del desplaçament ni qui acompanya Puigdemont.    D’altra banda, Junqueras ha criticat que el fiscal general de l’Estat, José Manuel Maza, hagi presentat querelles contra tot el Govern ara cessat i els membres sobiranistes de la Mesa del Parlament per rebel·lió, prevaricació i sedició. “Són querelles amb una voluntat política molt clara d’intimidar”, ha considerat, tot afegint que la intenció d’aquestes denúncies “no és identificar un delicte sinó perseguir una idea i una expressió política extremadament democràtica” com és l’independentisme.  En aquest sentit, s’ha preguntat si algú al govern espanyol pensa que actuar així reduirà el volum de partidaris de la independència. “A ningú li deu fer il·lusió que li proposin 30 anys de presó, però jo no deixaré de defensar el que em sembla que és just per més que em vulguin posar a la presó 30 anys. A quanta gent convenceran fent aquesta querella o posant-me a la presó?”, ha dit.  Junqueras, que ha reconegut que no se sent destituït perquè “legítimament són els ciutadans els que nomenen governs i no els decrets els que els cessen”, ha explicat que aquest dilluns ha pogut passar pel seu departament i també reunir-se amb Jordi Turull, Carles Mundó, Raül Romeva i Josep Rull, tots ells consellers del Govern de Puigdemont a Presidència, Justícia, Exteriors i Territori. Les eleccions del 21-D Per últim, Junqueras ha apuntat, com ja havia fet el portaveu d’ERC, Sergi Sabrià, que els republicans aposten per presentar-se a les eleccions del 21 de desembre convocades pel govern espanyol de Mariano Rajoy. “Són una oportunitat per defensar els idees que es tinguin. Ningú ens guanyarà a defensar les urnes. A partidaris de la democràcia no ens guanyarà ningú. És també una oportunitat, com totes les eleccions, per ser-hi, per explicar-nos”, ha comentat a l’entrevista.

Summary: Junqueras confirma que Puigdemont donarà demà explicacions i que hi ha part del Govern “fent feina” a Brussel·les


El Govern es reuneix aquest divendres de manera extraordinària. Posteriorment, el conseller de Presidència, Jordi Turulll, oferirà una roda de premsa, segons ha indicat l'executiu català. La reunió arriba després de les darreres operacions policials de la Guàrdia Civil contra la preparació de l'1-O que van concloure amb 14 detinguts el passat dimecres, dels quals encara resten sis detinguts que han estat traslladats a la Ciutat de la Justícia. Després de l'operació de la Guàrdia Civil, el president de la Generalitat, Carles Puigdemont, va respondre fent púbic el web on es poden consultar els llocs de votació de l'1-O i en un missatge a través de les xarxes va garantir que es farà el referèndum l'1 d'octubre perquè el Govern té previstos "plans de contingència".

Summary: El Govern es reuneix de manera extraordinària aquest divendres


El Departament de Territori i Sostenibilitat ha iniciat les obres de millora de la carretera C-14 a l'altura de Solivella (Conca de Barberà). Amb motiu de l'inici de les actuacions, el director general d'Infraestructures de Mobilitat, Xavier Flores, s'ha reunit aquest dimarts amb l'alcalde de la població. L'actuació, que abasta un tram de 7,24 quilòmetres i té un pressupost de 700.000 euros, té un termini d'execució d'unes quatre setmanes. El projecte, que inclou la travessera de Solivella, permetrà millorar el tram de la C-14 per afavorir la seguretat i la comoditat en la conducció. A més, també suposarà millores de visibilitat nocturna i l'eficiència energètica a la travessera amb la substitució de les actuals lluminàries per unes de tipologia LED -60 unitats en tota- mantenint els bàculs i columnes existents. L'obra també inclou la pavimentació d'alguns trams de bermes o cunetes amb l'objectiu de donar un sobreample a la carretera per millorar la seguretat viària i el confort dels usuaris. En total, s'executaran 120 metres de cuneta i 40 metres de berma per guanyar amplada en diversos punts.

Summary: Comencen les obres de millora de la carretera C-14 a  Solivella


Entre els denunciats, també hi ha el president d'Unauto Catalunya, José María Goñi, i estudien fer-ho contra el president de l'ACCO, Marcel Coderch ACN Barcelona.-La Plataforma Integral del Taxi presentarà la setmana que ve a l'Audiència Nacional unes 2.000 querelles contra Uber i Cabify, empreses vinculades i el seus directius per vuit delictes penals, concretament manipulació per alterar el preu de les coses mitjançant engany administració deslleial, contra l'Hisenda pública i contra el dret dels treballadors en dues modalitats, blanqueig de capitals i estafa. En total, segons el portaveu d'Élite Taxi, Alberto 'Tito' Álvarez, són penes que podrien sumar fins a 58 anys de presó en cas de ser condemnats. La querella serà contra les dues plataformes; onze empreses vinculades –entre les quals Vector Ronda, Prestige&Limousine, Moovecars i Ares Capital-, a més de quinze persones, com el CEO i fundador de Cabify, Juan de Antonio. A més, estudien fer-ho contra el president de l'Autoritat Catalana de la Competència, Marcel Coderch.

Summary: Els taxistes presentaran 2.000 querelles la setmana que ve contra Uber i Cabify


El Ministeri de Foment ha començat a instal·lar, entre aquest dimecres i divendres,  la senyalització per al desviament de camions en trànsit de la N-240 cap a l’AP-2 i de la N-340 i l’A-7 cap a l’AP-7. De moment, els senyals estaran tapats fins que es posi en funcionament el conveni mitjançant el Reial Decret que divendres aprovarà el Consell de Ministres i que en el termini d’un mes s’haurà de validar al Congrés dels Diputats. Segons ha informat la subdelegació del govern espanyol a Tarragona, en total s’instal·len onze cartells a punts de la xarxa viària estatal, mentre que les concessionàries d’autopistes també instal·len cartells a les sortides de l’autopista. L’acord preveu bonificacions per al desviament obligatori dels camions que circulen per la N-340 per l'autopista AP-7, en els trams entre Peníscola i l'Hospitalet de l'Infant, així com entre Altafulla i Vilafranca Sud. Concretament, tal i com s'havia anunciat, serà un 42,53% en el cas dels trajectes llargs i dels 50% els interns.  La mateixa mesura s'aplicarà per al tram de la N-240 entre les Borges Blanques i Montblanc, amb el desviament obligatori de camions per l'AP-2 -en aquest cas la bonificació es perllonga fins al Pla de Santa Maria-.  Finalment, el govern espanyol preveu també eximir dels peatges els vehicles lleugers que facin el mateix trajecte d'anada i tornada en el tram comprès entre Alcanar i Vilafranca Sud dins de 24 hores. El govern espanyol preveu destinar un màxim de 41 milions d'euros per compensar les concessionàries  fins l'any 2021. Satisfacció del subdelegat a Tarragona  La desviació dels camions i les bonificacions suposaran “una important millora de la seguretat vial, així com una disminució de la congestió i el nivell d’emissions a la N-340 i la N-240”, segons el govern espanyol. La duració d’aquest sistema de descomptes s’estendrà des de l’entrada en vigor del Reial Decret, previsiblement a l’octubre, fins al venciment de la concessió d’autopistes amb Acesa (AP-2) el 31 d’agost de 2021, així com amb Aumar (AP-7), el 31 de desembre de 2019. El subdelegat del Govern a Tarragona, Joan Sabaté, ha manifestat la seva satisfacció per aquestes mesures reclamades per territori que, finalment, es posaran en funcionament després de l’aprovació del Reial Decret, “amb el convenciment que millorarà la circulació viària per la nostra província i l’esperança que disminuirà l’índex d’accidentabilitat de les nostres carreteres d’àmbit estatal”.

Summary: Foment instal·la els senyals del desviament obligatori de camions cap a l’autopista a l’N-340, l’A-7 i l’N-240


Els president s de Seat i de Gas Natural Fenosa, Luca de Meo i Isidre Fainé, han signat aquest dimarts un acord estratègic entre ambdues companyies per potenciar projectes d'innovació conjunts i expandir l'ús del gas natural com a combustible eficient i alternatiu en el transport. Concretament, impulsaran diferents línies d'actuació per introduir i comercialitzar vehicles a gas en diferents col·lectius. Així, les dues companyies crearan una oferta comercial conjunta per a autònoms, que rebran beneficis en cotxes i combustible, i impulsaran un programa de càrrega domèstica de gas dirigida a particulars. També posaran en marxa ajuts per a la investigació de nous combustibles eficients com el biogàs.  Les dues companyies van signar un primer compromís de col·laboració l'any 2013 pel que en aquests quatre anys la companyia energètica ha incorporat 237 vehicles de gas natural comprimit (GNC) a la seva flota que ja suma prop de 300 vehicles.  El president de Seat, Luca de Meo, ha destacat que amb aquesta aliança l'automobilística catalana "reafirma el seu compromís" amb el desenvolupament del GNC com a combustible alternatiu. "Els vehicles de GNC contribueixen activament a la mobilitat eficient a les ciutats, a la reducció d'emissions i al compliment dels nous criteris mediambientals", ha assenyalat. Al seu torn, Isidre Fainé ha assenyalat que l'acord permetrà que Gas Natural Fenosa "segueixi potenciant una mobilitat sostenible tant en l'àmbit privat com en el professional". GNC a l'Estat A l'estat espanyol existeixen actualment 50 estacions públiques subministradores de gas natural, de les que 27 són propietat de Gas Natural Fenosa.  Segons dades de l'Associació Ibèrica de Gas Natural per a la Mobilitat (Gasnam), les matriculacions de vehicles propulsats per gas natural van augmentar un 133% l'any passat fins els 6.100 vehicles. D'aquests, gairebé 1.700 eren vehicles lleugers i més de 4.200 vehicles pesats de transport com autobusos o camions.

Summary: Seat i Gas Natural Fenosa treballaran plegades per impulsar el gas natural com a combustible de vehicles


La companyia espera que el tancament de la transacció es tanqui abans del gener del 2018 ACN Barcelona.-Gas natural Fenosa ha firmat un acord per vendre a Allianz Capital Partners i al fons de pensions canadenc CPPIB el 20% de la seva xarxa de distribució de gas a l'estat espanyol per 1.500 milions d'euros. Segons un comunicat de la companyia, el pacte de compravenda s'ha firmat aquest dijous i es tancarà abans del gener del 2018, un cop hagi aconseguit les aprovacions reglamentàries i de competència necessàries. Amb tot, Gas Natural mantindrà el control de la xarxa de gas amb una participació accionarial del 80%. Els termes d'aquesta operació impliquen valorar el 100% dels actius de distribució de gas natural a Espanya (GNDB) en 13.935 milions d'euros. La xarxa de distribució de gas de la companyia presidida per Isidre Fainé compta amb més de 5,3 milions de punts de subministrament i dóna servei a prop de 1.100 municipis d'arreu de l'Estat.

Summary: Gas Natural ven a Allianz i CPPIB el 20% de la seva xarxa de distribució de gas per 1.500 MEUR


El secretari d'organització del PSC, Salvador Illa, ha demanat "enteniment" i "seny" de cara a la inauguració dels Jocs del Mediterrani de Tarragona d'aquest divendres per aprofitar la finestra al món que "representa" l'activitat. Illa ha demanat respecte a les formes de pensar "diferents", a les ideologies i els símbols. "Acceptem que es pugui discrepar però no menysprear ningú", ha assegurat. Així, els socialistes han mostrat el seu desig a que la inauguració dels jocs compti amb els màxims responsables de les institucions catalanes. Davant la possible presència del rei Felip VI a la cerimònia, han recordat que el Cap de l'Estat mereix "tot el respecte" i ha reiterat que, tot i que s'hi pot discrepar, no és admissible que "es menyspreï ningú".

Summary: El PSC demana "seny" en la inauguració dels Jocs del Mediterrani i no "menysprear" Felip VI


Un total de 13.596 pacients estan en llista d'espera a desembre del 2015 per operar-se a la regió sanitària de Girona. Segons dades del Servei Català de la Salut, són 109 menys que el desembre de l'any anterior, cosa que representa un descens del 0,79%. Desglossant les dades per intervencions, un total de 3.626 pacients esperen operacions de pròtesis de maluc i genoll o cataractes i el temps mig d'espera per sotmetre's a aquestes intervencions són 155 dies. En cirurgia oncològica hi ha 183 pacients en llista d'espera i, de mitjana, triguen 20 dies en anar al quiròfan. Aquestes són les primeres dades anuals de llistes d'espera que amplien fins a 27 les operacions amb temps màxim d'espera fixat.

Summary: Més de 13.500 gironins estan en llista d'espera per operar-se


“Si es volen fer enquestes que se les paguin ells i no tots els espanyols” ACN Madrid.-El portaveu econòmic de Ciutadans, Toni Roldán, ha valorat aquest dimarts els resultats del CIS que augura que la seva formació quedarà en tercera posició amb entre 42 i 51 escons (32) però que no sumaria amb el PP i Vox (amb un màxim de 166 diputats entre els tres). Malgrat que ha destacat que l’enquesta apunta a un creixement de la seva formació, ha acusat el president del CIS, José Félix Tezanos, de “manipular” i  ha apuntat que ja és hora que ell “i els endollats de Sánchez se’n vagin a casa seva amb la seva cuina”. “Si es volen fer enquestes que se les paguin ells i no tots els espanyols”, ha dit Roldán.

Summary: Ciutadans acusa el president del CIS de “manipular” els resultats del baròmetre


El Govern busca "elements probatoris" que li permetin "articular una defensa", també a la justícia, davant del que la consellera i portaveu de l'executiu, Neus Munté, ha qualificat com "Operació Anti-Catalunya". "Gravació rere gravació i informe rere informe", ha seguit Munté, es constata que tot plegat formava part d'un intent de "desprestigi i persecució" del moviment independentista. Que no era una "obsessió" del sobiranisme sinó "la trista realitat". Per això ha advertit que no es quedaran "de braços plegats". "Ens agradaria arribar fins on podem, amb tot el rigor", ha afegit en roda de premsa després que aquest dimarts el diari 'El Periódico' hagi publicat que un informe policial prova l'existència d'una operació per desacreditar polítics independentistes. Per tot plegat, Munté ha etzibat que "en un autèntic estat de dret", el ministre de l'Interior en funcions, Jorge Fernández Díaz, "no seria ministre".

Summary: El Govern busca "elements probatoris" per portar a la justícia l'operació de “persecució" a l'independentisme


Les farmàcies de Barcelona realitzaran proves per detectar factors de risc cardiovascular a 10 anys en el marc del programa Farmacardio, pioner a l'estat espanyol. Segons ha indicat el Col·legi de Farmacèutics de Barcelona, més de 200 farmàcies s'han adherit a aquest programa arran de l'èxit de la prova pilot que es va tancar fa menys d'un any. Aquesta iniciativa suposa un pas més en l'ampliació dels serveis assistencials que s'ofereixen des de la farmàcia. Així, l'accessibilitat dels farmacèutics permet apropar la prevenció a la població en col·laboració amb la resta de professionals sanitaris i, per primera vegada, el servei es realitzarà en col·laboració amb una entitat asseguradora privada, en aquest cas, Mútua General de Catalunya i la seva Fundació. El projecte  va néixer el març de 2014 fruit d'un conveni de col·laboració entre el Col·legi de Farmacèutics de Barcelona (COFB) i Mútua General de Catalunya (MGC), que ara es presenta  amb més de 200 farmàcies adherides, un número que es preveu que seguirà creixent en els pròxims mesos. L'ampliació arriba després de l'èxit de la prova pilot, realitzada al districte de Sarrià-Sant Gervasi de la ciutat de Barcelona, gràcies a la qual les 55 farmàcies participants van detectar 100 casos amb risc cardiovascular baix o moderat i 8 amb risc cardiovascular alt o molt alt del total de 133 que van analitzar. Aquest projecte, que s'estén a tota la demarcació de Barcelona, ofereix un servei obert a homes i dones amb edats d'entre els 35 i els 74 anys sense cap antecedent personal de malaltia d'origen cardiovascular diagnosticada per un metge. Un dels punts forts del programa és que gràcies a l'accessibilitat, confiança i proximitat a l'usuari, les farmàcies es converteixen en l'escenari idoni per apropar la prevenció a un col·lectiu més ampli, com ara a persones que aparentment no tenen cap problema de salut o no acudeixen al metge de forma habitual, però que poden ser, en canvi, població amb risc cardiovascular.

Summary: Més de 200 farmàcies de Barcelona realitzaran proves als clients per detectar factors de risc cardiovascular a 10 anys


La despesa dels turistes internacionals que van visitar Catalunya durant l'abril passat va baixar un 6,3% respecte al mateix mes del 2015, fins als 1.230 milions d'euros, segons les dades de l'Enquesta de Despesa Turística que ha publicat aquest dilluns l'Institut d'Estadística espanyol. Segons aquestes xifres, Catalunya concentra el 21,8% del total de la despesa dels turistes estrangers en el conjunt de l'Estat i lidera el rànquing per davant de les illes Canàries (20%) i Andalusia (18,1%). La despesa mitjana per turista se situa en els 832 euros, amb una disminució del 8,5%, mentre que la despesa diària arriba als 173 euros, un 13,3% més que a l'abril de l'any passat. En el conjunt de l'Estat la despesa dels turistes internacionals a l'abril va assolir els 5.647 milions d'euros, que suposa un creixement del 4,3% en relació al mateix mes del 2015. La despesa mitjana per turista se situa en 927 euros, amb un descens anual del 6,2%, mentre que la despesa mitjana diària assoleix els 129 euros, un 1,7% més que a l'abril de l'any passat. Els principals països emissors per nivell de despesa a l'abril van ser el Regne Unit (amb el 20,1% de la despesa total), Alemanya (14,6%) i França (10,7%). Pel que fa a la variació de la despesa, els turistes residents al Regne Unit van gastar un 14% més, els dels països nòrdics van gastar un 8,1% més, els Francesos van incrementar la seva despesa un 5,1% i els alemanys van pujar la despesa un 3%, mentre els italians van experimentar un descens del 5,5% en la despesa. Les comunitats de destinació principal amb major pes en la despesa total dels turistes a l'abril són Catalunya (amb el 21,8% del total), Canàries (20%), Andalusia (18,1%) i les Illes Balears (11,8%) La despesa dels turistes disminueix un 1,5% en taxa anual a Canàries.  El 61,1% de la despesa total a l'abril el van realitzar turistes que pernocten en allotjaments hotelers, amb un augment anual del 10,7%. Per la seva banda, la despesa dels que s'allotgen en allotjaments no de mercat va augmentar un 2,4%. La despesa dels turistes que no viatgen amb paquet turístic (que representa el 70,5% del total) va créixer un 1,2%, i la despesa dels que contracten un paquet turístic per viatjar a l'Estat va augmentar un 12,8%.  Els turistes que van visitar l'Estat per oci a l'abril van generar el 80,9% de la despesa total, un 5,5% més que a l'abril del 2015.

Summary: La despesa dels turistes estrangers a Catalunya baixa un 6,3% durant l'abril


El líder municipal de CiU a l'Ajuntament de Barcelona, Xavier Trias, ha apostat aquest dilluns perquè Joaquim Forn sigui el seu successor a Barcelona, de qui ha destacat el seu "lideratge fort i potent". Forn actualment és portaveu del partit al consistori de la capital catalana i va ser tinent d'alcalde durant el mandat de Trias. En una conferència al Col·legi de Periodistes, l'exalcalde ha apostat per refundar el partit a nivell local sota el nom de 'Convergència per Barcelona', que creu que hauria de ser una confluència de "centre i centre-esquerra" per "obrir-se a tothom". Trias també ha carregat contra el govern d'Ada Colau per no tenir un model de ciutat definit.  Trias veu a l'alcaldessa Colau "incapaç" d'impulsar nous projectes. "Després de mig any de mig any de govern ja es percep que no té model de ciutat, no hi ha un model econòmic, ni model urbanístic de futur. Es prenen decisions precipitades", s'ha queixat.  Trias ha criticat que s'aturin processos urbanístics "amb l’excusa que s’han de tornar a organitzar processos participatius ja fets en anteriors mandats": "confonen la participació amb la manca de presa de decisions", ha afegit. El líder de CiU a Barcelona ha retret al govern de BComú que només hagin presentat el Pla de Barris, que compromet 150 MEUR per tot el mandat per invertir en els 15 barris més desafavorits. En canvi, però, no han explicat com consistirà el pla i com el pensa aplicar.  Projecte de partit Trias ha destacat que l'equip que dirigirà el partit a Barcelona té "actitud de servei permanent envers la ciutat" i que són persones que "entenen que ser servidor públic vol dir governar per tothom i amb la col·laboració de tothom".  Així, l'objectiu és que la ciutat de Barcelona aprofiti el seu potencial per generar benestar, progrés econòmic i social i oportunitats per a tots els seus ciutadans, que tothom hi pugui viure "dignament".  "La nostra prioritat és la sortida de la crisi sense deixar ningú enrere, ser punta de llança de la recuperació econòmica del país", ha ressaltat i ha posat la salut, l'educació i la innovació com a pilars. Així mateix, Barcelona ha de ser "capital de la catalanitat", ha dit.  Trias, que ha parlat de tenir visió a curt, mig i llarg termini a la gestió municipal, ha defensat la sortida de la crisi com a prioritat, fer de Barcelona "referent internacional de la creativitat i el talent", que a escala humana hi hagi barris "on sigui agradable viure i treballar" i que sigui "capital de la catalanitat i oberta al món".    Per aquests motius, els onze eixos estratègics de Trias passen per fer de la ciutat zona de "benestar, més justa", així com una ciutat per viure i emprenedora.  Que defensi la cultura, el coneixement i la innovació, sigui intel·ligent i sostenible, catalana i universal i que es construeixi "entre tots".  Per aquests motius, els onze eixos estratègics de Trias passen per fer de la ciutat zona de "benestar, més justa", així com una ciutat per viure i emprenedora.  Que defensi la cultura, el coneixement i la innovació, sigui intel·ligent i sostenible, catalana i universal i que es construeixi "entre tots".    En aquest mateix sentit, i entre d'altres, ha proposat fer "un pas més" per substituir el sistema que "obliga les persones a anar demanant ajuts per cada necessitat; una renda garantida que, mentre no s’implanti des d’altres administracions". També aposta per un salari mínim de ciutat: "que l'actual govern tingui voluntat de fer-ho".    Una altra mesura que ha defensat Trias durant la seva conferència aquest dilluns que cal "impulsar una Guàrdia Urbana amb major presència als barris i més efectius, més proximitat a les persones; no podem permetre la tolerància que hi ha envers el top manta, la prostitució i altres problemes de convivència en l’espai públic. Cal més patrullatge preventiu al carrer i als transports públics i enfortir els mecanismes de coordinació i col·laboració entre els diferents cossos policials, així com garantir un accés més efectiu i ràpid als serveis dels cossos de seguretat".

Summary: Trias aposta perquè Joaquim Forn sigui el seu successor a Barcelona


El Departament d'Agricultura, Ramaderia, Pesca i Alimentació (DARP) ha signat, aquest divendres, un segon conveni per regular els ajuts de la segona anualitat per a les actuacions del grup que executa el projecte mediambiental de lluita contra el caragol maçana al delta de l'Ebre. Aquest acord s'ha formalitzat per poder atorgar "una subvenció directa" de més de 327.000 euros ja que l'ajut previst en el conveni inicial, de gairebé mig milió d'euros, està retingut pel bloqueig del govern espanyol als comptes de la Generalitat. El Departament vol garantir que els treballs contra la plaga puguin seguir endavant i no hagin de ser interromputs però adverteix que si no s'aixeca l'ordre ministerial que bloqueja l'ajut, es podria perdre la part dels diners que aporta Europa, ja que és una subvenció cofinançada a través dels fons comunitaris FEADER.   El director general de Desenvolupament Rural del DARP, Oriol Anson, s'ha reunit, aquest divendres, amb les entitats que formen part del grup executiu del projecte mediambiental de lluita contra el cargol maçana al delta de l'Ebre i han formalitzat un nou conveni per regular els ajuts corresponents a la segona anualitat del projecte.    El passat 26 de setembre el Govern havia aprovat la concessió de la subvenció directa de 260.381,34 euros per a les noves actuacions. Aquesta quantitat, juntament amb l'aportació dels fons comunitaris FEADER, suposava un muntant de 456.809,39 euros per a la segona anualitat del programa.  Tot i que l'ajut estava llest per fer-se efectiu en la seva totalitat,  no s'ha pogut fer a causa del bloqueig que el govern espanyol i la ordre ministerial per la qual es declara la no disponibilitat de crèdits en el pressupost de Catalunya per al 2017.    Pla B  Per no aturar la feina, el DARP ha signat un segon conveni amb una nova subvenció directa, per un import de 327.511,13 euros que es destinaran a executar les actuacions corresponents a la segona anualitat del projecte mediambiental contra el caragol maçana. L'ajut també està cofinançat pel fons FEADER en un 43% i pel DARP en un 57%. El Departament abona 186.681,34 euros. Però la resta de l'import que falta fins a arribar a l'ajut concedit inicialment, de 456.809,39 euros, no es podrà fer efectiu fins que no quedi sense efecte l'ordre de l'estat espanyol de bloqueig del crèdit del Govern . Si aquest aixecament no arriba, i en tractar-se d'un ajut cofinançat pel FEADER, es podrien perdre els diners que aporta Brussel·les.  El grup ad hoc que executa el projecte mediambiental de lluita contra el cargol maçana al delta de l'Ebre està integrat per les dues comunitats de Regants, Arrossaires del Delta, la Cambra Arrossera del Montsià, l'Associació de Defensa Vegetal de l'Arròs i altres cultius al Delta de l'Ebre (ADV), la Societat Espanyola d'Ornitologia (SEO Birdlife) i l'Institut de Recerca i Tecnologia Agroalimentàries (IRTA).

Summary: Agricultura atorga un nou ajut al grup de lluita contra el caragol maçana per contrarestar l'ajut bloquejat per l'Estat


Els eurodiputats de Junts per Catalunya han demanat a la Comissió Europea un pla de coordinació a escala europea per fer front a la crisi del coronavirus. Els diputats han reclamat la suspensió de qualsevol activitat no essencial com una "mesura clau" i han demanat indicacions sobre quan cal ordenar el confinament en un municipi, regió o estat. En matèria econòmica, han proposat l'establiment d'un paquet de mesures per garantir la continuïtat de les empreses "no essencials" i el pagament de nòmines, així com una renda de ciutadania per "garantir" unes condicions de vida "dignes". Així mateix, s'han referit a la proposta d'emetre 'coronabons' com un "prioritat" per a la Comissió Europea.

Summary: Els eurodiputats de JxCat demanen a la Comissió Europea la suspensió de qualsevol activitat "no essencial"


Demòcrates veu "inajornable" que Catalunya tingui tots els instruments d'un estat independent per afrontar l'actual crisi de salut, econòmica i social. En un comunicat, amb motiu de l'1 de maig, afegeixen que la independència "ha passat de ser un mandat polític a un deure ètic envers la ciutadania". I denuncien la "usurpació de competències" de l’estat espanyol a la Generalitat que, segons diuen, "invalida que es pugui atorgar el millor benestar als ciutadans". D'altra banda, el partit encapçalat per Antoni Castellà defensa que cal situar les persones i el seu benestar per davant dels interessos econòmics. Demòcrates defensa que es necessita un model econòmic "basat en l’economia del bé comú, de creixement diversificat, on la indústria recuperi protagonisme, que ofereixi oportunitats de feina reals i duradores". En definitiva, "un país d’emprenedors, de coneixement, d’economia social", afegeixen. A la llista inclouen salaris i pensions dignes, la igualtat, la plena ocupació, la implementació definitiva de la flexibilitat en el temps de treball, la conciliació de la vida personal i laboral i la racionalització dels horaris. D'altra banda, reclamen a les institucions europees que "reaccionin" a l'enorme crisi social i econòmica que, segons diuen, posen en risc la seva pròpia existència.

Summary: Demòcrates defensa que la independència ha passat de ser un "mandat polític" a un "deure ètic"


La diputada islandesa ecologista, Rosa Bjork, ha denunciat en una sessió de l'Assemblea del Consell d'Europa que el cas de l'1-O és "un judici polític". Durant la seva intervenció aquest divendres des d'Estrasburg, Bjork ha protestat contra la presó preventiva de nou dels dotze líders independentistes acusats. "No podré acceptar mai que és que polítics i líders d'ONGs que han lluitat pacíficament per les seves conviccions estiguin a la presó sense una decisió judicial durant més d'un any", ha criticat. Malgrat admetre que la situació a Catalunya és "complexa", ha defensat que "la política resideix" a l'arena parlamentària "i no a un tribunal". El senador socialista espanyol José Cepeda ha replicat just després a Bjork per negar que el judici de l'1-O sigui "polític" i ha defensat que a Espanya només es jutja "a qui se salta la llei". En aquest sentit, ha afirmat que "no es pot convocar un procés" que "no està dins del marc del sistema". "El meu país compleix estrictament amb els valors i els estàndards d'aquesta organització, que són els de l'estat de dret", ha assegurat Cepeda.

Summary: Una diputada islandesa ecologista denuncia al Consell d'Europa que el cas de l'1-O és "un judici polític"


Protecció Civil ha recollit en un web les principals recomanacions, consells i bones pràctiques per dur a terme durant el confinament. La pàgina http://interior.gencat.cat/autocura també dona consells sobre com minimitzar els efectes negatius que pot tenir per les persones, les seves famílies i les relacions socials. Les recomanacions s'agrupen en dues categories: Fem Xarxa i Autocura. Al primer apartat s'ofereixen pautes per a un confinament solidari amb els veïns grans que viuen sols i amb altres col·lectius vulnerables. En l'altre apartat es recullen recomanacions pràctiques adoptar rutines i dinàmiques saludables durant el confinament, com ara el teletreball, l'accés a la informació o el contacte telemàtic amb el nostre entorn. L'apartat d'Autocura també inclou consells específics dirigits als col·lectius més vulnerables durant el confinament a casa com són els menors d'edat, la gent gran, els discapacitats i les persones que cuiden altres persones. La publicació d'aquest apartat web s'emmara en les accions que la Direcció General de Protecció Civil impulsa i coordina des de l'inici de les mesures de confinament per la covid-19. En el marc d'aquestes accions la Direcció General de Protecció Civil ha implantat mesures concretes d'adaptació com ara facilitar la sortida al carrer de persones que ho tenen prescrit per criteri mèdic, social o educatiu, com és el cas de persones amb diagnòstic de trastorn d'espectre autista o bé persones amb discapacitats.

Summary: Protecció Civil recull en un web les principals recomanacions a seguir durant el confinament


Els ajuntaments del Bruc, Castellolí, Abrera, Esparreguera, Olesa de Montserrat i Collbató han aprovat una moció conjunta en la qual mostren la seva oposició al projecte d'ampliació de l'A-2, des de Martorell fins a Igualada. Exigeixen al Ministeri de Foment que se'ls tingui en compte en l'elaboració del pla i suggereixen la creació d'una taula de diàleg en la que estiguin els municipis, la Generalitat i el Govern espanyol. "Som els que millor coneixement les problemàtiques que pot comportar un projecte d'aquesta envergadura", ha justificat l'alcalde del Bruc, Enric Canela. El ple del municipi anoienc ha estat el darrer a aprovar la moció. En la moció els consistoris denuncien "la manca de sinergies i treball conjunt amb els municipis, que són qui millor coneixen el territori i els seus reptes". Consideren que abans de cap projecte de reforma, "cal establir una coordinació entre les tres administracions per compartir una diagnosi conjunta de necessitats d'infraestructures que sigui viable, que tingui present la sensibilitat ambiental i eviti l'afectació urbana a barris, que no oblidi les necessitats vinculades al transport públic ni la necessària connectivitat entre municipis". En el document els ajuntaments, però, reconeixen que l'actual "A-2 requereix d'accions i obres de millora que ja fa molts anys són reclamades pel territori per la perillositat existent" i la manca de seguretat, així com per la sinistralitat registrada. Una taula de diàleg En la moció, els ajuntaments exigeixen que s'estableixi una taula de negociació entre els ajuntaments afectats, la Generalitat i Foment per definir una diagnosi compartida d'infraestructures futures, entre els quals el disseny d'un nou traçat de l'A-2 i els seus accessos i connexions a les vies futures i ja existents. Moció específica al Bruc En paral·lel, l'Ajuntament del Bruc també ha aprovat una moció impulsada per les plataformes ciutadanes Salvem el Bruc, Agrupació de Defensa de la Natura i l'Associació de Joves l'Esquerda. En aquest cas, explica Canela, el document reivindica que es tingui en compte les afectacions "mediambientals" que pot comportar l'ampliació de la carretera i exigeix, entre altres mesures, un estudi de l'impacte mediambiental.

Summary: El Bruc, Castellolí, Abrera, Esparreguera, Olesa de Montserrat i Collbató rebutgen l'ampliació de l'A-2


El president de la Generalitat, Quim Torra, diu que dilluns aniran a Brussel·les tot i la prohibició del Parlament Europeu per denunciar "una causa repressiva contra una idea que és la independència de Catalunya". Torra no ha concretat on faran la conferència però ha recordat que tenen "el mandat de fer la República" i que el seguiran "fins al final i amb totes les conseqüències". El ha assistit aquest matí a la inauguració de les obres de millora del Camí de la Retirada a Molló (Ripollès) i ha fet el recorregut de 14 quilòmetres que hi ha entre aquest municipi i el Coll d'Ares, a la Catalunya del Nord, per on el febrer del 1939 es calcula que es van exiliar més de 100.000 persones. Està previst que un cop allà, el president participi en una ofrena foral al monument dels exiliats que hi ha a Prats de Molló.

Summary: Torra diu que dilluns aniran a Brussel·les a denunciar "una causa repressiva" contra la independència de Catalunya


Un vianant ha mort atropellat aquest divendres per un turisme, cap a un quart de tres del migdia, al quilòmetre 209,3 de la carretera C-31, en terme municipal de Sant Adrià de Besòs (Barcelonès). El sinistre ha tingut lloc en direcció Mataró. Arran de la incidència s'han activat tres patrulles del cos dels Mossos d'Esquadra i dues ambulàncies del Sistema d'Emergències Mèdiques. Pel que fa a l'afectació viària, en un primer moment s'han tallat dos carrils de la C-31 i més tard se n'ha obert un. La circulació ha quedat restablerta cap a dos quarts de cinc de la tarda. El Servei Català de Trànsit (SCT) ha informat que en el punt de l'accident hi ha hagut fins a dos quilòmetres d'aturades en direcció Mataró. L'SCT també indica que 166 persones han mort en el que va d'any en accidents de trànsit a la xarxa viària interurbana de Catalunya.

Summary: Mor atropellat un vianant a la C-31, al seu pas per Sant Adrià de Besòs


El president del Govern, Quim Torra, i la consellera de la Presidència, Elsa Artadi, encapçalaran una delegació amb altres consellers i diputats de JxCat per rebre Carles Puigdemont a Waterloo aquest dissabte, tal com ha pogut saber l'ACN. L'expresident tornarà així a Bèlgica després de passar quatre mesos a Alemanya, un cop va ser detingut el març mentre feia la ruta en cotxe entre Finlàndia i el país belga. Es preveu que els consellers Damià Calvet, Jordi Puigneró, Laura Borràs, Miquel Buch i Àngels Chacón també es desplacin a Waterloo -on hi ha la seu de la 'Casa de la República-, segons fonts de l'executiu. El "Govern a l'exili" preveu organitzar-hi un acte a les 16:00 per exigir la llibertat dels "presos polítics", amb un concert inclòs. El retorn de Puigdemont a Brussel·les, on també resideixen els exconsellers Toni Comín, Meritxell Serret -delegada del Govern a la capital belga- i Lluís Puig hauria de permetre tirar endavant el Consell de la República. La justícia d'Alemanya va aixecar divendres passat les mesures cautelars contra Puigdemont després de la retirada de l'euroordre. El propi ministeri públic va demanar al tribunal d'aquest land alemany que tanqués el procés per l'extradició de l'expresident i que posés fi a les cautelars, que l'hi impedien sortir d'Alemanya i l'obligaven a fitxar cada setmana davant de les autoritats. El tribunal d'Schleswig-Holstein també va confirmar a través d'un comunicat la fi del procés d'extradició. La decisió, presa pel jutge, era inevitable després que el Tribunal Suprem retirés l'euroordre i rebutgés extradir Puigdemont només pel crim de malversació de fons públics.

Summary: Torra i Artadi encapçalaran una delegació de consellers i diputats de JxCat per rebre Puigdemont a Waterloo dissabte


Escenes de tensió i càrregues policials aquest dimarts al vespre al voltant de la delegació del govern espanyol a Barcelona, on han confluït dues convocatòries de protesta contra les sentències del Tribunal Suprem als líders independentistes. Les càrregues s'han produït a la zona del carrer Mallorca, a prop del passeig de Gràcia, on han arribat columnes de manifestants des de la plaça Universitat i des de Jardinets de Gràcia. Aquí, la policia ha actuat per evitar que els concentrats superessin l'àrea restringida formada per tanques. Al darrere d'aquest perímetre de seguretat, dos cordons policials, un de Mossos d'Esquadra, el més pròxim als manifestants, i un altre de Policia Nacional, més a prop de la seu de l'administració espanyola. Des de tres quarts de vuit del vespre es produeix aquest compàs d'espera tensa entre policia d'una banda i concentrats de l'altra, durant el qual s'han llençat objectes contra el cordó policial com ara llaunes, ampolles o papers. Els Mossos han disposat tanques per fer una barrera de separació, així com les furgonetes policials travessades al carrer. El cordó policial és de gran abast i, d'una banda, baixa pel carrer Pau Claris fins a les cruïlles amb els de Provença i València, mentre que de l'altra baixa per Roger de Llúria fins a les cruïlles amb els mateixos carrers. D'aquesta manera, el blindatge policial de la delegació del govern espanyol és complet. L'acte d'Òmnium i ANC, tranquil En paral·lel, a l'altre cantó de la delegació se celebra l'acte convocat per Òmnium i l'ANC, a la confluència dels carrers Mallorca i Bruch. Se celebra a un centenar de metres de la delegació, on no han pogut arribar. Aquest acte es desenvolupa en un ambient de completa tranquil·litat, amb parlaments i la gent seguda al carrer amb espelmes. Entre les dues concentracions hi ha milers de persones a l'entorn de la delegació. Bona part d'aquestes persones formen part de la manifestació que des de la una del migdia recorre els carrers de la capital catalana des de l'avinguda Paral·lel.  Aquesta manifestació ha bloquejat a estones la plaça Espanya i la Gran Via, i ha arribat per aquesta via fins a la plaça Universitat, que també ha estat tallada durant força estona.

Summary: Tensió i càrregues durant les concentracions al voltant de la delegació del govern espanyol a Barcelona


El vicepresident del grup popular europeu i portaveu del PP espanyol Esteban González Pons, s'ha descartat aquest divendres per ser candidat del PP a l'alcaldia de València, tal i com s'havia especulat en les darreres setmanes. En el marc d'un esmorzar informatiu organitzat per la cadena SER, González Pons ha assenyalat, durant el torn de preguntes, que no ha de ser el candidat a l'alcaldia de València ni intentar-ho. "Costa molt posar una pica en Flandes i fer política a Brussel•les, seria desvestir un sant per vestir-ne un altre, aquí hi ha companys i companyes molt valuosos que poden fer aquesta tasca", ha dit l'eurodiputat, que ha manifestat la seva voluntat de continuar al Parlament Europeu i de ser candidat del PP a les eleccions europees si el partit li ho demana.  "Amb el que costa tenir un valencià a Brussel•les no crec que s'hagi de prescindir", ha dit.

Summary: González Pons es descarta per ser candidat del PP a l'alcaldia de València